b'\n_START_ARTICLE_\nPistekulmumittari\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPistekulmumittari on yksi monista melko samann\xc3\xa4k\xc3\xb6isist\xc3\xa4 vaaleista ja siivilt\xc3\xa4\xc3\xa4n poikkijuovaisista mittariperhoslajeista. Erityisen samankaltaisia, joskin paljon yleisempi\xc3\xa4 ja laajemmalle levinneit\xc3\xa4 lajeja ovat mutkakulmumittari (Idaea aversata) ja kaarikulmumittari (Idaea straminata). Pistekulmumittarin erottaminen n\xc3\xa4ist\xc3\xa4 voi olla vaikeaa. Pistekulmumittari on my\xc3\xb6s kolmikon pienikokoisin laji._NEWLINE_Pistekulmumittarin siipien pohjav\xc3\xa4ri on haalean kellert\xc3\xa4v\xc3\xa4nvaalea, ja siiviss\xc3\xa4 on usein n\xc3\xa4ht\xc3\xa4vis\xc3\xa4 tummaa kehn\xc3\xa4isyytt\xc3\xa4. Poikkiviirut ovat ruskeat. Etusiiven ulomman poikkiviirun etuosassa on jonkin verran mutkittelua ja etureunassa selv\xc3\xa4 mutka siiven tyve\xc3\xa4 kohti. Etusiiven ulkoreuna on suora, ei koskaan sis\xc3\xa4\xc3\xa4np\xc3\xa4in kaartuva, eik\xc3\xa4 ulkoreunan ripsien tyvess\xc3\xa4 ole ainakaan selke\xc3\xa4\xc3\xa4 viirua, mutta usein pieni\xc3\xa4 pisteit\xc3\xa4, joiden n\xc3\xa4kemiseen voi joskus tarvita suurennuslasia. Etusiiven keskiosaa v\xc3\xa4ritt\xc3\xa4v\xc3\xa4 keskivarjo on yleens\xc3\xa4 voimakkaan ruskea, mutta saattaa joskus olla vaaleampikin. Kaikissa siiviss\xc3\xa4 on musta keskipilkku. Siipiv\xc3\xa4li on 20\xe2\x80\x9328 mm.\n_START_SECTION_\nLevinneisyys ja lentoaika\n_START_PARAGRAPH_\nPistekulmumittaria tavataan Portugalista Euroopan poikki Turkkiin, Kaukasiaan ja Altaille ulottuvalla alueella. Suomessa pistekulmumittari on Ahvenanmaan, lounaissaariston ja -rannikon sek\xc3\xa4 Uudenmaan rannikkoseudun erikoisuus, jota ei tavata sis\xc3\xa4maassa. Perhonen lent\xc3\xa4\xc3\xa4 kes\xc3\xa4kuun lopulta elokuun alkuun.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPistekulmumittari on Rannikkolaji, joka el\xc3\xa4\xc3\xa4 avoimissa ja kuivissa ymp\xc3\xa4rist\xc3\xb6iss\xc3\xa4 kuten hiekkakentill\xc3\xa4, kalliorannoilla sek\xc3\xa4 saariston hiekkapohjaisissa metsik\xc3\xb6iss\xc3\xa4. Harvinaisuudestaan huolimatta pistekulmumittari saattaa olla esiintymispaikallaan jopa melko runsaslukuinen. Aikuiset perhoset lent\xc3\xa4v\xc3\xa4t \xc3\xb6isin ja tulevat valolle. Laji talvehtii keskenkasvuisena toukkana.\n_START_SECTION_\nRavintokasvi\n_START_PARAGRAPH_\nToukka sy\xc3\xb6 erilaisten matalien kasvien kuihtuneita lehti\xc3\xa4 sek\xc3\xa4 puiden kariketta. Ehk\xc3\xa4 my\xc3\xb6s sammalia.'